**Izložba: Prostori – Igor Taritaš  
Kustosica: Nina Nemec  
Voditelj Galerije škola: Hrvoje Zuanić  
Otvorenje izložbe: Galerija škola, Fausta Vrančića 15, srijeda 11.04.2018 u 19.30h  
Trajanje izložbe: od 11.04 do 09.05.2018.   
Razgovor s umjetnikom: Galerija škola, četvrtak 12.04.2018. u 11h**

U Galeriji Škola, na prvoj samostalnoj izložbi u Splitu, ovom prilikom dio svog slikarskog opusa predstavlja pripadnik nove generacije perspektivnih domaćih umjetnika – Igor Taritaš.

Taritaš izrazito realističnim radovima progovara o socijalnim pitanjima sumorne nam svakodnevice gotovo opsesivno slikajući napuštene, derutne gradske prostore prepuštene propadanju, s tek ponekad gdjekojom slučajnom, često zloslutnom figurom. Uporno ponavljajući ovakve motive mogli bismo reći kako Taritaš zapravo daje suptilnu kritiku globalizacijom, centralizacijom, ali i u najvećoj mjeri, kapitalizmom zahvaćenog društva još uvijek gotovo nesvjesnog svojih, za život običnog građanina, teških strukturalnih oštećenja i ograničenja. Promatrajući njegove slike na trenutke gotovo da se može osjetiti grozničava postapokaliptična jeza.

Spomenutu sliku društva Taritaš iznosi slikajući dva osnovna tipa prostora. Prvi su već postojeći prostori koje umjetnik gradi temeljitim postupkom dekonstrukcije te potom njihovom ponovnom konstrukcijom. Drugi su tip konkretni primjeri derutnih prostora koji s minimalnim intervencijama i izmjenama zadržavaju svoj izvorni oblik. Ovi napušteni prostori, prazne industrijske hale, za Taritaša predstavljaju ogledalo našeg društva. Slikajući ih on se, između ostalog, trudi zabilježiti postojeće stanje, predstaviti ga javnosti čije su oči često na njega odavno postale imune te navesti na promišljanje o širokom neiskorištenom potencijalu i mogućnosti revitalizacije istih. Možda ne trebaju biti prepušteni propadanju, možda mogu dobiti neku novu svrhu.

Postavljanjem znakova zabrana i usmjerenja Taritaš naglašava kako čovjekovu slobodu kretanja prostorom dokidaju zapravo njegovi vlastiti svjetonazori. Simboli poput vrata, ljestvi, crne mačke, putokaza ili derutnih zidova elementi su kojima Taritaš unosi dinamiku u često, na prvi pogled, statične prizore svojih slika. Motivi vrata i ljestvi simboli su otvorenosti kojom se razbijaju ograničenja konstantnog ponavljanja radnji u životu: penjanje, spuštanje, padanje, ulasci i izlasci iz brojnih novih prostora u kojima se svakodnevno nalazimo. Zloslutni motiv crne mačke koja se često pojavljuje na Taritaševim slikama element je vezan za njegova intimna sjećanja iz djetinjstva koje je često provodio s prabakom, vlasnicom jedne brižne, prema umjetniku majčinski postavljene, crne mačke. Njena je uloga na Taritaševim slikama dvojaka. Ona je zaštitnica iz djetinjstva, ali ona je i simbol svega onoga što kroji sudbinu današnjeg malog čovjeka - politike, moći, novca. Kako kaže Taritaš, kada dođu bolja vremena, crna mačka će odšetati i iz njegovih radova.

Na prvi pogled Taritaševe hladne slike dominantnih geometrijskih oblika u sebi zapravo kriju brojna pitanja s kojima se umjetnik, baš kao ostali misleći pojedinci, u modernoj današnjici često susreće. Nesumnjiv dominantni osjećaj nelagode, osamljenosti, nesigurnosti, možda čak i očaja, izaziva zebnju, strah i/ili paniku. Taritaš promatraču ostavlja da sam preispita svoje unutarnje ja, da daje odgovore ili postavlja pitanja.

Možemo li ove napuštene, otužne derutne prostore promatrati kao moguće promjene nabolje, prenamijenjene prostore kojima će biti udahnut novi život ili su oni ipak samo metaforički odraz duhovnog stanja suvremenog čovjeka?

Nina Nemec